Drie dán weer in hof vir Sassa-bedrogDie drie verdagtes (Foto: Verskaf) Die drie verdagtes wat Maandag vlugtig in die landdroshof op Mbombela (Nelspruit) in Mpumalanga verskyn het in verband met ’n kuberaanval op die Suid-Afrikaanse Agentskap vir Maatskaplike Sekerheid (Sassa) se aanlyn stelsel, sal volgende Maandag (3 Augustus) weer in die hof verskyn. Kapt. Dineo Lucy Sekgotodi, woordvoerder van die Valke, sê die saak is uitgestel vir die verifiëring van adresse en ŉ moontlike borgtogaansoek. Die drie verdagtes, Matholeni Sydwell Masilela (40), Brian Mfundo Masina (28) en Moses Khumalo (36) staan tereg op aanklagte van korrupsie, bedrog, sameswering om ’n oortreding te pleeg en die oortreding van die Wet op Elektroniese Kommunikasie. Hulle sal in aanhouding bly tot hul volgende hofverskyning. Maroela Media het vroeër berig Masilela, Masina en Khumalo is Vrydag in hegtenis geneem nadat hulle glo saamgesweer het om geld te steel deur by die Sassa-stelsel in te breek en toegang tot die organisasie se rekeninge vir begunstigdes te verkry. Tydens die inhegtenisneming is daar beslag gelê op ’n elektroniese toestel wat gebruik word om inligting te bekom, ’n skootrekenaar, ’n skandeerder, Sassa-kaarte asook die voertuig van een van die verdagtes. Die ondersoek duur voort.